VSK sklep I Cpg 98/2006
Sodna praksa višjih sodišč, 2006-09-07

prijava terjatev v stečajnem postopku - učinek sodno sklenjene poravnave

Po 2. točki 2. odst. 137. člena ZPPSL morajo upniki prijaviti stečajnemu senatu svoje terjatve, ki so oživele zaradi uspelega izpodbijanja, v roku 30 dni od pravnomočnosti odločbe. Zakon res govori o odločbi, vendar pa je po mnenju pritožbenega sodišča treba pritrditi stališču sodišča prve stopnje, da ima sodno sklenjena poravnava enak pravni učinek kot pravnomočna in izvršljiva sodna odločba, na kar kaže tudi določilo 308. člena ZPP, zaradi česar je treba tudi določilo 2. točke 2. odst. 137. člena ZPPSL po mnenju pritožbenega sodišča uporabiti tudi na ta primer. To pa pomeni, da bi moral upnik prijaviti svojo terjatev v stečajnem postopku v 30 dneh po sklenitvi sodne poravnave.

Pritožba upnika se zavrne in p o t r d i izpodbijani sklep sodišča prve stopnje.

Z izpodbijanim sklepom je sodišče prve stopnje prijavo terjatve upnika zavrglo kot prepozno, potem ko je ugotovilo, da je bila tekom stečajnega postopka zoper stečajnega dolžnika med upnikom in stečajnim dolžnikom sklenjena sodna poravnava dne 10.11.2005, upnik pa je terjatev iz te poravnave v znesku 10.000.000,00 SIT z obrestmi po temeljni obrestni meri od 30.11.2005 dalje prijavil v stečajnem postopku dne 14.12.2005.

Zoper ta sklep se je pritožil upnik po svojem pooblaščencu in predlagal njegovo razveljavitev. V pritožbi navaja, da je pritožnica znesek, dogovorjen v sodni poravnavi to je 10.000.000,00 SIT tudi plačala dne 30.11.2005. Razlogovanje sodišča prve stopnje, da bi morala pritožnica prijaviti v stečajnem postopku terjatev v roku 30 dni od sklenjene sodne poravnave, le ta pa je bila sklenjena 10.11.2005, nima podlage v zakonu. Po 2. točki 2. odst. 137. člena Zakona o prisilni poravnavi, stečaju in likvidaciji (ZPPSL) morajo upniki terjatve, ki so oživele zaradi uspelega izpodbijanja res prijaviti v 30-ih dneh od pravnomočnosti odločbe. V konkretnem primeru pa sodišče prve stopnje ni izdalo nobene odločbe, ampak sta stranki sami sklenili sodno poravnavo, ki ni odločba, ampak dogovor med strankama, sklenjen pred sodiščem. Zato rok 30 dni za tak primer ne more biti uporaben. Kvečjemu bi se lahko štelo, da teče rok 30 dni od dejanskega plačila, to pa je bilo opravljeno dne 30.11.2005, tako da rok ni bil zamujen.

Pritožbeno sodišče ugotavlja, da je pobijani sklep izdalo v skladu z določilom 2. točke 2. odst. 137. člena in 8. odst. 137. člena ZPPSL. Po 2. točki 2. odst. 137. člena ZPPSL morajo upniki prijaviti stečajnemu senatu svoje terjatve, ki so oživele zaradi uspelega izpodbijanja, v roku 30 dni od pravnomočnosti odločbe. Zakon res govori o odločbi, vendar pa je po mnenju pritožbenega sodišča treba pritrditi stališču sodišča prve stopnje, da ima sodno sklenjena poravnava enak pravni učinek kot pravnomočna in izvršljiva sodna odločba, na kar kaže tudi določilo 308. člena ZPP, zaradi česar je treba tudi določilo 2. točke 2. odst. 137. člena ZPPSL po mnenju pritožbenega sodišča uporabiti tudi na ta primer. To pa pomeni, da bi moral upnik prijaviti svojo terjatev v stečajnem postopku v 30 dneh po sklenitvi sodne poravnave. Upnik pa je nesporno sodno poravnavo s stečajnim dolžnikom sklenil dne 10.11.2005, terjatev pa prijavil dne 14.12.2005, torej prepozno. Na drugačno stališče po mnenju pritožbenega sodišča tudi ne more vplivati dejstvo, da je upnik svojo obveznost sprejeto s sodno poravnavo, tudi izpolnil in to dne 30.11.2005. Pritožbeno sodišče je zato pritožbo upnika zavrnilo kot neutemeljeno in potrdilo izpodbijani sklep sodišča prve stopnje.

ZPPSL člen 137,  137/2-2,  137/8,  137,  137/2-2,  137/8.  ZPP člen 308,  308.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.